**Cântece şi sărutări**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

POETUL

Ah! câte glasuri de armonie

În al meu suflet cântă duios,

Toate, uimite, se-nchină ţie

Când te-arăţi mie,

Înger frumos!

Albă româncă! tu pentru mine

Eşti adierea lunii lui mai.

Darul iubirii, cerescul bine,

Naşte şi-mi vine

Din al tău grai.

Priveşte-n lume măreţul soare

Cum răspândeşte veseli fiori.

El dă o rază învietoare

De orice floare

Ivită-n zori.

Priveşte-a nopţii mândră coroană

Cum lasă-a ninge stele din ea.

De orice suflet care-n cer zboară

Lin se coboară

Câte o stea.

O, dulce înger de dezmierdare!

De-ai vrea, unită cu dorul meu,

Să-mi dai, ferice, o sărutare,

De-orice cântare

Aş cânta eu,

N-ar fi în ceruri dalbe lumini,

Nici flori pe lume s-ar legăna,

Pe câte versuri de amor pline

Eu pentru tine

Aş suspina!

ROMÂNCA

Când primăvara cu lăcrămioare

În locul iernii vine zâmbind,

Inima, dulce privighetoare

Scăldată-n soare,

Cântă iubind.

Dar când se luptă ţara-n durere,

Tot omul tânăr şi simţitor

Trebuie să-i dea cu-a sa putere

O mângâiere

Ş-un ajutor.

Când ţara geme sub apăsare,

Mai bine-mi place s-aud sunând

Un răcnet aspru de răzbunare

Decât oftare

De amor blând.

Versul iubirii duios străbate,

Focul poetic e răpitor,

Dar nu-s cuvinte mai înfocate

Ca libertate

Şi viitor.

June poete! ascunde-ţi dorul,

Căci nu e timpul de dulci plăceri.

Decât pe liră să cânţi amorul,

Apără-onorul

Sărmanei ţări!

Cântă-un vers falnic de re-nviere

Care s-aprindă sufletul meu.

Ridică neamul de la cădere,

Şi orice-mi vei cere

Va fi al tău!